钦定古今图书集成/方舆汇编/职方典/第1085卷 > 《重修木兰陂记》郑樵
## 钦定古今图书集成/方舆汇编/职方典/第1085卷 > 《重修木兰陂记》郑樵

“集三百六十涧，总而为一，故有无穷之流；断大川之
流，析而为三，故有无穷之泽。”此邦民贫，不任竭作，兴
木兰之役者，有长乐郡之三人焉。始则钱氏之女，用
十万缗，既成而防决；次则林氏之叟，复以十万缗，未
就而功隳。钱氏吐愤，遂从曹娥以游。林叟含冤，徒起
精卫之忿。自玆以还，兴利之人，惟增望洋之叹，莫克
水滨之问。且遏长江之势，使洪澜怒涛不得东之，岂
人力也哉？熙宁初，有李长者，宏冨而能仁，故得其称，
有此志矣。天降异人焉，曰冯智，日贳酒于其家，三年
不责其酬。将行，曰：“当与子遇于木兰山前。”长者先期
而俟，乃授以方略，夜役鬼物，朝成竹樊，又图苍龙，以
贻长者。投二榼于江，一以上覆，一以“下承，而去，孺子
可教。”果得黄石之《素书》，衣履不沾。又见葛公之涉水。
长者于是依竹为堤，功成不爽。镵石为楹以为御，钜
楹为障以为潴。壅川之波，循南以济。相其高下，釐为
三洫，使无偏注。行五十馀里，达于海。濒海为四陡门，
以备蓄泄。凡溉田一万顷，使邦无旱暵饥馑之虞。百
世于兹，故长者得以庙食焉。山岳之摧，繇于朽壤；江
海之注，竭于漏卮。绍兴二十八年之秋，陂失故道，由
北而东奔，重渊如酌，鱼鳖焉依。三衢冯君元肃，适以
斯时至，凡川泽陂池之事，一时尽究，谓“马伏波所过
州县，以为灌溉之利，况吾来丞是邑而专是职乎？”木
兰之陂，吾不得以后时，以水昏正，日夜从事，告厥成
功。式“歌且舞。”《木兰》兆谶者二，曰“逢竹则筑。”又曰“水绕
壶公山，莆阳朱紫半。”举一郡之水，此水为多；尽一邦
之利，此利为溥。使万井生灵，免于沟壑，则冯丞之绩
为可书。其辞曰：南标铜柱，已仆风埃；北勒燕然，又蚀
莓苔。孰若贾渠难湮，召埭不朽。惟川泽之功，与天地
为长久；沃洲之山，白氏有缘。肇于道猷，成于寂然。“《木
兰》之陂，辱在冯君。伊昔甚伟，于今纷纷。呜呼！源清流
长，千载融融。君子之泽，不可终穷。”